রেসলম্যানিয়া ৪০’তে এআর প্রযুক্তি আনল ডব্লিউডব্লিউই
রেসলিংয়ের জগতের সবচেয়ে বড় আয়োজন রেসলম্যানিয়া। এর ৪০তম সংস্করণকে ‘নিউ এরা’ বা নতুন এক যুগ হিসেবে দাবি করলেন ‘ডব্লিউডব্লিউই’র শীর্ষ কর্মকর্তারা।শনিবার ও রোববার যুক্তরাষ্ট্রের ফিলেডেলফিয়া শহরে ঘটে যাওয়া এ সফল আয়োজনটিতে বেশ কয়েকটি প্রথম ঘটনা দেখা গেছে।এর একটি হল প্রথমবারের মতো মার্কিন হোল্ডিং কোম্পানি ‘এনডেভর’-এর অধীনে আয়োজিত হল রেসলম্যানিয়া, যারা গত বছর ডব্লিউডব্লিউই অধিগ্রহণ করার পর একে ইউএফসি’র সঙ্গে সমন্বিত করে ‘টিকেও’ নামে নতুন কোম্পানি প্রতিষ্ঠা করেছে।শনিবার রাতে ২০১৬ সালের পর থেকে নিজের প্রথম ম্যাচ খেলেছেন ‘দ্য রক’ খ্যাত হলিউড অভিনেতা ডোয়াইন জনসন, যেখানে তার ট্যাগ টিম পার্টনার ছিলেন তারই কাজিন রোমান রেইন্স।
আয়োজনের দ্বিতীয় রাতের মেইন ইভেন্টে সাবেক আমেরিকান রেসলার ডাস্টি রোডসের কনিষ্ঠ পুত্র কোডি রোডসের কাছে নিজের ঐতিহাসিক চ্যাম্পিয়নশিপ বেল্টটি খুইয়েছেন রেইন্স, যার আগে টানা ১৩১৬ দিন ডব্লিউডব্লিউ চ্যাম্পিয়ন ছিলেন তিনি। ‘ব্লাডলাইন রুলস’ নীতিমালার অধীনে, ওই ম্যাচের রিংয়ে কেবল রোডস ও রেইন্সই নয়, বরং জন সিনা, আন্ডারটেকার ও রককেও দেখা গিয়েছে।আয়োজন শেষ হওয়ার পর সংবাদ সম্মেলনে ডব্লিউডব্লিউই’র চিফ ক্রিয়েটিভ অফিসার পল ‘ট্রিপল এইচ’ লেভেক দাবি করেছেন, ডব্লিউডব্লিউ’র ইতিহাসের সবচেয়ে বড় আয়োজন ছিল রেসলম্যানিয়া ৪০, যেখানে কোম্পানিটির সোশাল মিডিয়া এনগেজমেন্ট, মার্চেন্ডাইজ বিক্রি’সহ অনেক ক্ষেত্রেই নতুন রেকর্ড সৃষ্টি হয়েছে।আপাতত বিভিন্ন রেসলম্যানিয়া স্ট্রিমিং সাইট ‘পিকক’-এ দেখা গেলেও ২০২৬ সালে ডব্লিউডব্লিউই ও এনবিসিইউনিভার্সালের চুক্তিটি শেষ হয়ে যাবে।ধারণা করা হচ্ছে, পরবর্তীতে ডব্লিউডব্লিউ’র বিভিন্ন প্রিমিয়াম লাইভ ইভেন্ট, যা এর আগে ‘পে-পার-ভিউ’ নামে পরিচিতি পেয়েছে, সেগুলোর স্বত্ব কিনে নিতে পারে নেটফ্লিক্স। এরইমধ্যে ডব্লিউডব্লিউই’র সাপ্তাহিক ফ্ল্যাগশিপ শো ‘র’-এর স্বত্ব কিনে নিয়েছে স্ট্রিমিং জায়ান্ট কোম্পানিটি, যার সম্প্রচার শুরু হবে ২০২৫ সালের জানুয়ারি থেকে।
র’কে স্ট্রিমিংয়ের আওতায় নিয়ে আসার বিষয়টিকে ডব্লিউডব্লিউই’র জন্য যুগান্তকারী মুহুর্ত হিসেবে প্রতিবেদনে উল্লেখ করেছে প্রযুক্তি সাইট ভার্জ, যেখানে পর্দার আড়ালে কাজ করছেন লেভেক ও কোম্পানির সিইও নিক খান’সহ বেশ কিছু নতুন চেহারা।নিজস্ব প্রোডাকশন ও প্রেজেন্টেশন নিয়েও কাজ করছে কোম্পানিটি, যেখানে ভক্তরা বিভিন্ন এমন নতুন ক্যামেরা অ্যাঙ্গেল লক্ষ্য করেছেন, যা ডব্লিউডব্লিউই’র প্রচলিত লাইভ ইভেন্টগুলোর চেয়ে আলাদা অনুভূতি দেয়।এর ফলে, বিভিন্ন ক্যামেরা শট বেশি সময় ধরে রাখা হচ্ছে। আর গতানুগতিক ‘হুইপ্ল্যাশ ক্যামেরা কাট’, যা কোম্পানির সাবেক প্রযোজনা প্রধান কেভিন ডানের টিভি সম্প্রচার ব্যবস্থার মূল বৈশিষ্ট্য ছিল, তার চেয়ে প্রাণবন্ত উপায়ে খেলা দেখা যায় এর মাধ্যমে।বেশ কয়েক বছর ধরেই ভিআর প্রযুক্তি ও ৩৬০ ডিগ্রি ভিডিও নিয়ে কাজ করছে কোম্পানিটি, যেখানে যুগান্তকারী ভূমিকা রেখেছিল ডব্লিউডব্লিউই নেটওয়ার্ক। তবে, পরবর্তীতে আরও বেশি দর্শক টানার লক্ষ্যে সাইটটি বন্ধ করে পিককের সঙ্গে চুক্তি করে ডব্লিউডব্লিউই।সাম্প্রতিক বছরগুলোর মতোই রেসলম্যানিয়া ৪০-এর উভয় রাতে ব্যপক আকারে এআই গ্রাফিক্সের ব্যবহার দেখা গেছে। আয়োজনটিতে ছয়টি এআর গ্রাফিক্স দেখানোর সক্ষমতাওয়ালা ক্যামেরা ব্যবহার করেছে ডব্লিউডব্লিউই, যেখানে সর্বমোট ক্যামেরা ছিল ৩০টি। তবে, বিশেষ ক্যামেরাগুলো দিয়ে রেসলারদের ‘কাস্টম এন্ট্রেন্স’ বা প্রতি ম্যাচের আগে দেখানো ‘ভার্সাস’ স্ক্রিন দেখানোর সুযোগ পেয়েছে কোম্পানিটি। এমনকি স্কাই ক্যাম ও স্টেডি ক্যামও ব্যবহার করা হয়েছে আয়োজনটিতে।রেসলম্যানিয়াতে আরও একটি নতুন সুবিধা এসেছে,সেটি হল ‘বিকন এআর’ প্রযুক্তির অন্তর্ভূক্তি। বিভিন্ন রেসলার যখন র‍্যাম্পের ওপর দিয়ে হেঁটে যান, তখন এটি তাদের সঙ্গে ‘সংযুক্ত’ করা থাকে। উদাহরণ হিসেবে, ‘দ্য ম্যান’ খ্যাত নারী রেসলার বেকি লিঞ্চের এন্ট্রেন্স।

ডব্লিউডব্লিউই’র সিসিও পল ‘ট্রিপল এইচ’ লেভেক দাবি করেছেন, ডব্লিউডব্লিউ’র ইতিহাসের সবচেয়ে বড় আয়োজন ছিল রেসলম্যানিয়া ৪০।